# Montigalà (Badalona)

Montigalà és un barri de Badalona que forma part dels districtes II i III. Limita amb els barris de Canyet, Bonavista, Bufalà, Coll i Pujol, Sant Crist, Nova Lloreda, Lloreda i Puigfred. Té 7.277 habitants, representant 50,3% d'homes i un 49,7% de dones, dels quals només un 2,8% són immigrants.

## Història

El barri rep el seu nom del turó de Montigalà, situat a la serralada de Marina. Tot i que es tracta d'un dels topònims més antics del municipi, el barri és un dels de més recent construcció a la ciutat. Es projectà com a vila de premsa per als Jocs Olímpics de Barcelona de 1992, dels quals Badalona en fou subseu. Emmarcat en el Pla Especial de Montigalà-Batllòria, a diferència de la tònica urbanística, Montigalà va ser un cas molt millor planificat, va significar un nou tipus d'urbanisme per a la ciutat, amb 200 ha de terreny urbanitzable a l'època. No obstant això, no va mancar nombroses veus de queixa de la ciutadania al crit de "Montigalà pel poble!", que finalment van obligar a reduir l'espai urbanitzable. A banda d'una zona inicialment dedicada per a la vila olímpica dels periodistes de Barcelona 92, que en finalitzar el jocs es va dedicar a zona residencial, les zones industrials instal·lades foren ocupades per grans magatzems especialitzats. El barri es va concebre amb una gran quantitat d'espais lliures i amb la voluntat de convertir-se en una continuació dels barris més degradats dels voltants i no pas aïllant-lo, mesurant totalment la diferenciació entre el trànsit rodat i el de vianants.

## Llocs d'interès

Just al costat de la vila dels periodistes dels Jocs Olímpics s'edificà una de les majors zones comercials de tota Catalunya, sent l'eix central el Centre Comercial Montigalà. El barri ha esdevingut una barreja d'habitatges de renda lliure amb grans superfícies comercials, però també és sens dubte un dels barris envoltat amb una major quantitat de parcs i zones verdes de Catalunya.
En aquest barri es troba l'Estadi Municipal de Badalona, que acull els partits com a local del CF Badalona; inaugurat l'any 2017 i amb una capacitat de 4.170 espectadors.
Els parcs que trobem al barri són el parc de Montigalà, inaugurat el 1991, el del G4 i del G5, i també el de les Muntanyetes, tots molts propers entre ells, especialment el de Montigalà i el G5.
També podem trobar Can Bofí Vell, un mas fortificat obra dels segles xvi-xvii, segurament amb un origen anterior. Segons la tradició Cristòfol Colom s'hi va aturar quan es dirigia a Sant Jeroni de la Murtra per visitar els Reis Catòlics.
A més a més, hi ha l'Institut Ventura Gassol, que acull estudiants de secundària i de batxillerat.

## Referències

* ↑ Ajuntament de Badalona. «Distribució de la població per barris i gènere a 1/01/2012», 2012. Arxivat de l'original el 3 de març 2014. [Consulta: 25 juny 2013].
* ↑ Ajuntament de Badalona. «Població per país de nacionalitat i gènere a 1/01/2012», 2012. Arxivat de l'original el 3 de març 2014. [Consulta: 25 juny 2013].
* ↑ TARADELL, M. (dir.); PREVOSTI,M. Edicions Universitat de Barcelona. Fontaments: prehistòria i món antic als Països Catalans 9, 1996, p. 347 [Consulta: 25 juny 2013].
* 1 2 Villarroya, 1999, p. 173.
* ↑ Villarroya, 1999, p. 181.
* ↑ Villarroya, 1999, p. 182.
* ↑ FAVIBC «Montigalà Batllòria» (PDF). Viu els barris, 11, 2012. Arxivat de l'original el 25 de maig 2014 [Consulta: 25 juny 2013].
* ↑ Ajuntament de Badalona. «Parc de Montigalà». Arxivat de l'original el 14 de desembre 2013. [Consulta: 22 juny 2013].
* ↑ Ajuntament de Badalona. «Parc del G4». Arxivat de l'original el 3 de març 2014. [Consulta: 23 juny 2013].
* ↑ Ajuntament de Badalona. «Parc del G5». Arxivat de l'original el 14 de desembre 2013. [Consulta: 23 juny 2013].
* ↑ Ajuntament de Badalona. «Parc de les Muntanyetes». Arxivat de l'original el 1 de novembre 2014. [Consulta: 22 juny 2013].
* ↑ «Pobles de Catalunya. Badalona». Centre d'Estudis i Divulgació del Patrimoni. [Consulta: 24 agost 2012].
* ↑ «El nou edifici de l’Institut Ventura Gassol pren forma amb la presentació del projecte executiu». Ajuntament de Badalona, 21-02-2018. [Consulta: 18 març 2023].

## Bibliografia

* Villarroya, Joan (dir.); DDAA. Història de Badalona. Badalona: Museu de Badalona, 1999.

## Enllaços externs

* Centre Comercial Montigalà
* AVV Montigalà Arxivat 2013-08-11 a Wayback Machine.